מנוף (יישוב)

מָנוֹף הוא יישוב כפרי קהילתי בגליל התחתון בתחומי המועצה האזורית משגב. היישוב ממוקם על הר שכניה בגובה 350 מטר מעל פני הים ונהנה מנוף אל הים מעכו ועד חיפה ומאקלים ממוזג.

היישוב מקפיד על ביצוע פרויקטי קליטה והרחבה כל חמש שנים, בכל קליטה כ-25 משפחות. במנוף מתגוררות כיום 200 משפחות להן כ-450 ילדים. מספר המשפחות המתוכנן בפיתוח הסופי - 350.

שם היישוב הוא הלחם של שתי מילים, מעוף ונוף בגלל גובה היישוב הצופה אל עמק זבולון ולים התיכון.

היסטוריה
בדצמבר 1976 פורסם שהיישוב יוקם בקרוב, שהשטח להקמת היישוב כבר אותר, אך שטרם נמצא גרעין מתיישבים ליישב את המקום. הגרעין להקמת היישוב נוצר בראשית 1977 וכלל משפחות שעלו מדרום אפריקה והתארגנו תחת האיחוד החקלאי להקים כפר תעשייתי. 19 ממשפחות הגרעין, מתוך כ-50 משפחות, התרכזו באופן זמני במרכז הקליטה בכרמיאל. היישוב הוקם על ידי סולל בונה. עד נובמבר 1978 הושלמו היסודות, אך דרישות של סולל בונה להגדלת התשלום עיכבו את העבודות. בניית היישוב הייתה בעיצומה בינואר 1979. במרץ 1980 היו בתי היישוב בתהליכי השלמה, אולם טרם נבנו מבני ציבור.  

במהלך השנים הצטרפו ליישוב משפחות אנגלוסקסיות מארצות אחרות וכן גם משפחות שאינן דוברות אנגלית.

זמן קצר לאחר הקמת היישוב, החלה מסורת "מרוץ משגב" שגדלה כל שנה והפכה לאירוע בקנה מידה ארצי. המירוץ גם ידוע בשמו "על הנוף למנוף" מתקיים מדי שנה בסתיו וסיומו במנוף.

שירותים ביישוב
במנוף חיי חברה תרבות וקהילה מפותחים מאד:
 היישוב מפעיל מערכת חינוך פרטית ואיכותית בגני ילדים.
 ועדת נוער פעילה המפעילה רכז נוער ייעודי לנושא.
 מועדון מרווח לפעילות היישוב.
 מועדון נוער המרכז את פעילות הנוער.
 בית כנסת פעיל כולל חגי ישראל ועלייה לתורה של חתני בר-מצווה.
 ספריה (4,000 כותרים) באנגלית ועברית.
 צרכניה הפתוחה בימים ראשון עד שישי.
 מרכז ספורט ונופש - הכולל מגרשי טניס/כדורסל, מגרש כדורגל עם דשא סינתטי, פינת חי ומגרשי משחקים לילדים.

היישוב מנוהל על ידי ועד הנהלה מקומי מתנדב הנבחר מתוך חברי היישוב, הוועד כפוף לאספה הכללית שהחלטותיה מתקבלות על ידי רוב ומחייבות את כולם, רק לחברי היישוב זכות הצבעה.

מתחת להנהלה פועלות וועדות רבות: חינוך, נוער, תרבות, קליטה, פיתוח, סביבה, בנייה, ביקורת, ספריה, בית כנסת, ביטחון, פינת חי, תקשורת.

ביישוב קיימת פעילות של תנועת הנוער של האיחוד החקלאי. וחלק גדול מאוד מהנוער המסיימים כיתת י"ב מתנדבים לשנת שירות בטרם ביצוע שירות צבאי.

קישורים חיצוניים

מנוף באתר המועצה האזורית משגב
 מנוף באתר הרשות לפיתוח הגליל

הערות שוליים

יישובים שהוקמו ב-1980
ישראל: יישובים קהילתיים
הגליל התחתון: יישובים
יישובי האיחוד החקלאי
תוכנית המצפים